Hjernecellerne slog gnister hos de nordjyske pædagoger og lærere, der torsdag var samlet omkring skakbrætterne. Missionen er klar: Underviserne skal bruge skoleskak i klasseværelset - særligt når det gælder specialelever. Seks nordjyske skoler er med i uddannelsen, som er den første af i alt fem, der foregår rundt om i hele landet. Brovst skole er en af skolerne, og her er lærer Daniel Fredsgaard Jensen meget begejstret for at blive klog på skak: - Vi har jo med elever at gøre, der har brug for lidt firkantet undervisning. Og der er skak rigtig godt, fordi det kan skæres ned i mange små minispil og varieres på mange forskellige måder, siger han. Over tusind elever er med Landet over kommer underviserne til at bruge skak-værktøjerne på i alt 1500 elever. I en digital tidsalder hvor tablets og smartphones fylder mere og mere, kan skakken tilbyde noget ekstra, lyder det fra arrangøren, Dansk Skoleskak: - Vi kigger for meget skærm og hinanden for lidt i øjnene. Alle taler om mental sundhed – skoleskak tilbyder konkrete værktøjer til faktisk at gøre noget for den, siger læringschef Mikkel Nørgaard. Og lærer Daniel Fredsgaard Nielsen glæder sig også til at få hjernegymnastikken på skemaet: - Skak er vigtigt, fordi der er nogle elever, der har haft en rigtig svær skolegang. Og de har brug for at få nogle succesoplevelser - det kan skak give dem, siger lærer Daniel Fredsgaard Jensen.
Skak kan være vejen ind til skoleelever med diagnoser og indlæringsvanskeligheder. Derfor lærer undervisere nu at bruge spillet aktivt.